寄劉繼鄴秀才
作者：郭祥正
朝代：宋

paragraphs: 憶昔重遊樂，尋春之宛陵。
天機織出萬山錦，虹橋倒影銀河明。
游絲縈空白日暖，好鳥亂響清風生。
疊嶂樓中索美酒，坐上客子皆豪英。
諸姬合雜奏弦管，一人妙唱爲井瓊。
玉板斜開厚冰裂，鴛鴦索拍秋波横。
酒盞貪歡不知數，夢入瑤池逃宿酲。
誰知一别萬事錯，荷衣倒着來江城。
青雲散盡落青野，長絲掣斷無長鯨。
鄉山好在却歸去，當共故人吟此情。